**Szemférgesség: tartsd szem előtt!**

A szemférgesség egy vektor-közvetítette kórkép, melyet a *Thelazia callipaeda* nevű fonalféreg okoz. Sokáig ’keleti szemféregként’ ismerték a távolkeleti országokban való megjelenése miatt. A gyümölcslégy hím egyedei terjesztik, amely egy kicsi, szekretofág módon táplálkozó légy. A fertőző, lárva állapotú parazita „átoltása” a táplálkozási folyamat során történik. Az utóbbi évtizedekben új kórokozónak tekinthető Európában, amely kutyák, macskák, valamint nem utolsósorban az ember szemészeti betegségét okozza. Fogékony gazdák között szerepelnek még különböző vad ragadozók (róka, farkas, vadmacska, arany sakál, nyest, nyestkutya és hiúz), valamint az üregi és a mezei nyúl is. Európában először Olaszországban fordult elő Theláziás megbetegedés, az utóbbi pár évben pedig számos esetet dokumentáltak Kelet-Európában is. Hazánkban, 2014 januárjában Pécsett jegyezték le első alkalommal a thelaziozist, egy 10 éves kan uszkár mutatott unilaterális conjunctivitist, könnyezést. A következő szemférges megbetegedés 2015-ben jelentkezett egy dél-magyarországi házi macskánál, a legközelebbi előfordulásig megint egy év telt el, 2016 őszén egy miskolci rendelőbe érkezett egy tulajdonos azzal, hogy férgeket vett észre a kutyája szemében. A következő év őszén már országszerte, különösen a referencia klinikákon tömegesen jelentkeztek az esetek jellemzően a nyár végi, őszi időszakban.

Bármilyen korú, fajtájú és nemű kutya lehet érintett, az állatok vagy kinti (esetleg kinti-benti) tartásúak vagy gyakran kirándulnak erdős részen. A tünetek általában enyhék, amelyek egyes betegnél akár már hónapok óta fennállnak. Az esetek egy részében csak az egyik, de nagyobb részben mindkét szem érintett. Gyakran előfordul, hogy a kutya már kapott szemcseppet, de nem történt javulás vagy csak átmenetileg csökkent a váladékozás. Jellemző a viszketés, a hunyorgás, a fénykerülés, a mucoidnál kissé hígabb, de nem vízszerű váladék jelenléte. A conjunctiva szinte mindig kipirult, időnként kifejezett tüszőképződés, chemosis is megfigyelhető. A kutyák zöménél a pislogóhártya megvastagszik, gyakran "hússzerű", ugyanakkor a szemhéjak kötőhártyája csak enyhébb tüneteket mutat. Elvétve jelentkezik keratitis, pigmentáció, cornea fekély. Macskáknál jóval ritkábban találkozunk a fertőzöttséggel, ez főként a macskák tisztálkodási szokásainak köszönhető, kevesebb a vektorral történő kontakt.

A diagnózis meghozatalához nagyon fontos a pontos kórelőzmény, sokszor a gazdák látják is a legyeket a szem körül vagy akár a cornean úszó férgeket felfedezve rohannak a rendelőbe. Differenciál diagnosztikai szempontból fontos, hogy minden olyan betegséget kizárjunk, amely a kötőhártya-gyulladás okaként felmerülhet. Kórjelző értékű, ha a szemészeti vizsgálat során helyi érzéstelenítésben előhúzzuk a pislogóhártyát és mögötte, illetve a kötőhártya zsákokban fehér, motilis férgek látszanak, melyek laboratóriumi elemzése ad bizonyságot, hogy *T. callipaedával* állunk szemben. Lényeges, hogy lehetőség szerint nagyítással vizsgáljuk a szemet, szabad szemmel első ránézésre a Thelazia összetéveszthető azzal a fehéres mucoid "nyálkával" ami  a kötőhártyán jelen lehet. A férgek száma változó, előfordulhat, hogy csak egyet látunk, de akár 30-40 egyed is előfordulhat egyetlen állatban. Ha már kezünkben a diagnózis, a gyógykezelés egyik fontos lépése, hogy lehetőlég bódításban, bőséges lavage mellett csipesz vagy vattapálca segítségével távolítsuk el a férgeteket. Célszerű az állatot éhgyomorra visszahívni, rászánni az időt a kezelésre, hiszen ha éberen, kapkodva próbáljuk az állat szemét kezelni, könnyen sérülést okozhatunk a szaruhártyán. Amint az irritáció megszűnik, jellemzően helyileg alkalmazott nem szteroid típusú gyulladáscsökkentő cseppek és cornea védő szerek alkalmazásával nagyon gyorsan javul az állat állapota. A nemzetközi szakirodalmi adatok alapján a helyileg ható készítmények mellé szükséges moxidectin tartalmú spot-on vagy milbemycin-oxim tartalmú tablettás készítmény alkalmazása, utóbbit 2 alkalommal, egy hetes különbséggel szükséges adni. Fontosnak tartom, hogy a kezelés megkezdése előtt mindenképpen végezzünk szívféreg szűrést, hogy az állat egészségügyi státuszával tisztában legyünk! A tulajdonosnak részletesen magyarázzuk el a beavatkozás részleteit, illetve hívjuk fel a figyelmet arra, hogy egyetlen adag spot-on vagy tabletta nem oldja meg életre szólóan, hogy megszabaduljunk a Thelaziáktól, az állat bármikor újra fertőződhet, illetve ez a betegség is megelőzhető, ha védekezünk a vektor ellen.

Összeállította:

dr. Vass Andrea